ปัจจัยความเสี่ยง

  1. พื้นที่ปลูกปาล์มส่วนหนึ่งเป็นพื้นที่สัมปทาน

  เนื่องจากบริษัทมีพื้นที่ปลูกปาล์มน้ำมันที่เป็นพื้นที่สัมปทานประมาณ 21,349 ไร่ คิดเป็นร้อยละ 48
  ของพื้นที่ปลูกปาล์มทั้งหมดของบริษัท โดยแบ่งเป็นสวนชัยบุรีจำนวน 12,881.50 ไร่
  ซึ่งจะหมดอายุสัมปทานลงในวันที่ 1 มกราคม 2558 และสวนเคียนซา 8,467.44 ไร่
  ซึ่งจะหมดอายุสัมปทานลงในวันที่ 8 กรกฎาคม 2557
  แต่สวนเคียนซาได้ทับซ้อนกับที่ราชพัสดุซึ่งอาจถูกปรับเงื่อนไขการเช่า
  ความเสี่ยงที่จะเกิดขึ้นในระยะยาวก็คือหากรัฐบาลมีนโยบายไม่ต่ออายุสัมปทานสวนปาล์มดังกล่าว
  บริษัทจะต้องรับซื้อผลปาล์มสดจากบุคคลภายนอกในสัดส่วนสูงขึ้นเพื่อทดแทนผลปาล์มสดที่ขาดไปจากพื้นที่สัมปทานส่งผลไปยังต้นทุนวัตถุดิบที่สูงขึ้น
  บริษัทคาดว่าจากการที่บริษัทเป็นผู้ประกอบการรายใหญ่ที่มีความสัมพันธ์ที่ดีกับชาวสวนปาล์มบริเวณใกล้เคียงและมีการซื้อผลปาล์มจากภายนอกมาอย่างต่อเนื่องจะทำให้แนวโน้มที่บริษัทจะประสบปัญหาการขาดแคลนวัตถุดิบลดลง
  นอกจากนั้น
  การที่บริษัทมีระบบการผลิตที่ได้รับการปรับปรุงประสิทธิภาพอยู่เสมอจะทำให้บริษัทสามารถควบคุมต้นทุนการผลิตได้

  2. ความผันผวนของราคาน้ำมันปาล์มและการแทรกแซงจากภาครัฐ

  ราคาเฉลี่ยรายเดือนน้ำมันปาล์มดิบของปี 2555 แกว่งตัวอยู่ในช่วงระหว่าง 22.95 – 35.90
  บาทต่อกิโลกรัม (2554 : 28.14 - 58.20 บาทต่อกิโลกรัม) โดยมีราคาเฉลี่ยทั้งปีที่ 30.86
  บาทต่อกิโลกรัม ลดลงร้อยละ 15.66 จากปี 2554 ผลผลิตน้ำมันปาล์มดิบที่ออกสู่ตลาดในปี 2555
  มีปริมาณสูงเป็นประวัติการณ์ แม้ว่าในระหว่างปี
  รัฐบาลได้อนุญาตให้มีการนำเข้าน้ำมันปาล์มจำนวน 40,000 ตัน
  เนื่องจากตัวเลขปริมาณน้ำมันปาล์มคงเหลือลดลงอย่างต่อเนื่อง
  พร้อมกับการเรียกเก็บค่าธรรมเนียมการส่งออกน้ำมันปาล์มดิบในช่วงกลางปี 2555
  เพราะเกรงว่าจะเกิดปัญหาการขาดแคลนน้ำมันปาล์มขึ้นในระบบ แต่หลังจากนั้น
  ตั้งแต่เดือนสิงหาคมเป็นต้นมา ผลผลิตปาล์มสดกลับเพิ่มขึ้นเป็นเดือนละกว่า 1 ล้านตัน
  ส่งผลให้เกิดปริมาณน้ำมันปาล์มดิบสะสมและกลับมาล้นตลาดในช่วงปลายปี
  ส่งผลกระทบต่อราคาน้ำมันปาล์มดิบและผลปาล์มสดลดลงอย่างมาก
  จึงเกิดเหตุการณ์ประท้วงจากเกษตรกรผู้ปลูกปาล์ม
  จนภาครัฐต้องเข้ามาแทรกแซงตลาดน้ำมันปาล์มอีกครั้งในปลายปี 2555 และต้นปี 2556
  ตามโครงการ “ดูดซับน้ำมันปาล์มดิบออกจากระบบตลาด ปี 2555/56” 2 รอบๆ ละ 50,000
  ตัน โดยกำหนดราคาน้ำมันปาล์มดิบที่กิโลกรัมละ 25 บาท และผลปาล์มสดที่กิโลกรัมละ 4 บาท
  (อัตราการสกัดน้ำมันที่ร้อยละ 17)

  นโยบายการแทรกแซงตลาดน้ำมันปาล์มทำให้เกิดอุปสรรคต่อการบริหารจัดการของบริษัท
  เนื่องจากมีความเหลื่อมล้ำไม่เป็นธรรมเกิดขึ้นในระบบ
  โดยเวลาที่เหลืออยู่ก่อนที่ประชาคมเศรษฐกิจอาเซียน (AEC) จะมีผลบังคับใช้ในปี 2558
  ไม่เพียงพอสำหรับการพัฒนาอุตสาหกรรมน้ำมันปาล์มของไทยให้แข่งขันได้
  รัฐบาลไม่มีทิศทางการพัฒนาอุตสาหกรรมที่ชัดเจนในระยะยาว
  ไม่มีแผนการเตรียมความพร้อมสำหรับการแข่งขันที่รุนแรงขึ้นในอนาคต ดังนั้น
  การแข่งขันจากการเปิดเสรีทางการค้าที่กำลังจะมาถึง
  จะสร้างผลกระทบอย่างรุนแรงต่อเกษตรกรและผู้ประกอบการในอุตสาหกรรม

  3. สภาพภูมิอากาศ

  เนื่องจากวัตถุดิบหลักของบริษัทมาจากผลผลิตทางการเกษตร
  แนวโน้มผลการดำเนินงานของบริษัทยังคงขึ้นอยู่กับปัจจัยที่ควบคุมไม่ได้ ได้แก่ สภาพภูมิอากาศ
  ปริมาณน้ำฝน และผลผลิตของวัตถุดิบที่ออกสู่ตลาดในแต่ละฤดูกาล
  ปัจจุบันมีความผันแปรของภูมิอากาศเกิดขึ้นอย่างที่ไม่เคยเป็นมาก่อน บางปีเกิดอุทกภัยอย่างหนัก
  บางปีประสบภัยแล้ง ทำให้ปริมาณผลผลิตที่ออกสู่ตลาดมีความผันผวนในแต่ละปีหรือระหว่างปี
  ซึ่งอาจนำไปสู่การแทรกแซงจากภาครัฐ

  4. กำลังการผลิตส่วนเกินของโรงงานสกัดน้ำมันปาล์มดิบ

  ปัจจุบัน โรงงานสกัดน้ำมันปาล์มดิบมีจำนวนประมาณ 80 โรง ส่วนใหญ่อยู่ในเขตจังหวัดกระบี่
  สุราษฎร์ธานี ชุมพร และตรัง มีกำลังการผลิตของโรงงานรวมทั้งสิ้นประมาณ 20
  ล้านตันผลปาล์มสดต่อปี ซึ่งไม่สอดคล้องกับผลปาล์มสดในปี 2555 ที่มีปริมาณ 11 ล้านตัน
  จากพื้นที่เพาะปลูกปาล์มที่ให้ผลผลิตแล้วที่มีอยู่ประมาณ 4 ล้านไร่
  ทำให้อัตราการใช้กำลังการผลิตโดยรวมของโรงสกัดทั้งหมดอยู่ประมาณร้อยละ 55
  ส่งผลให้มีการแข่งขันกันซื้อผลปาล์มสดในราคาสูง โดยไม่คำนึงถึงคุณภาพเท่าที่ควร

  อย่างไรก็ตาม การที่บริษัทมีระบบการบริหารจัดการที่ดี รวมถึงการมีระบบคุณภาพมาตรฐานต่างๆ
  รองรับ และการเข้าร่วมโครงการประหยัดพลังงาน
  และมีธุรกิจน้ำมันปาล์มที่ครบวงจรจะเป็นปัจจัยสำคัญที่ทำให้บริษัทสามารถควบคุมต้นทุนการผลิตได้

  5. การจำหน่ายน้ำมันปาล์มดิบให้แก่ลูกค้ารายใหญ่

  ในปี 2554 และปี 2555 บริษัทมีการจำหน่ายน้ำมันปาล์มดิบ น้ำมันเมล็ดในปาล์มดิบ
  เมล็ดในปาล์ม และผลปาล์มสดให้กับลูกค้ารายใหญ่รายเดียว ซึ่งได้แก่ บริษัท ล่ำสูง
  (ประเทศไทย) จำกัด (มหาชน) (LST) คิดเป็นสัดส่วนร้อยละ 81 และร้อยละ 91 ตามลำดับ
  ทำให้อาจเกิดความเสี่ยงในด้านการพึ่งพิงลูกค้ารายใดรายหนึ่งเป็นสำคัญ แต่เนื่องจาก LST
  มีความสัมพันธ์ที่ดีกับบริษัทมาเป็นเวลานานและเป็นผู้ถือหุ้นรายใหญ่ของบริษัท
  รวมทั้งเป็นบริษัทจดทะเบียนในตลาดหลักทรัพย์แห่งประเทศไทย มีฐานะการเงินที่แข็งแกร่ง
  และมีชื่อเสียงเป็นที่ยอมรับในอุตสาหกรรมน้ำมันปาล์ม
  บริษัทจึงเชื่อมั่นว่าโอกาสความเสี่ยงจากการสูญเสียลูกค้ารายนี้ไป
  หรือลูกค้ารายนี้ประสบปัญหาทางการเงินจึงเกิดขึ้นน้อย นอกจากนั้น
  บริษัทยังมีความสามารถในการขายสินค้าให้กับลูกค้ารายอื่นได้อีกด้วย
  โดยเฉพาะในปัจจุบันน้ำมันปาล์มมิได้นำมาใช้เพื่อการบริโภคเพียงอย่างเดียว
  แต่ยังสามารถนำมาใช้เป็นพลังงานทดแทนได้อีกด้วย